Muotathal - Alemannische Wikipedia

# Muotathal

### Us der alemannische Wikipedia, der freie Dialäkt-Enzyklopedy

Wappe
Basisdate
Kanton: | Schwyz
Bezirk: | Schwyz
BFS-Nr.: | 1367
PLZ: | 6436
Koordinate: | 46° 58' n. Br. 8° 45' ö. L.
Höchi: | 606 m ü. M.
Flächi: | 172.40 km²
Iwohner: | 3532 (31. Dezember 2006)
Websyte: | www.muotathal.ch
Charte

Technische Yschränkung: Dr koräkt Titel wär: »Muätital«

Muätital (hochdütsch Muotathal) isch ä Gmäind im Bezirk Schwyz im Kanton Schwyz i dr Schwiiz.

D Gmeind isch dr südöschtlich Teil vom Kanton Schwyz, im Süüdä chunds a Uri anä und im Oschtä a Kanton Glarus. Mid 172 km² 15 ha 21 a 92 m² isch Muätital eini vo dä 10 gröschtä Gmäindä vo dr Schwiiz und isch libärämänt äs gross we dr Kanton Zug. D Gmeind isch mit 29km am längschtä zwüschät um Klingätobl und um Eggschtock und ätwärätsi 16km vom Glattä bis zum Fläschäschpitz.

Im Dorf Muätital (610 m ü.M.) gids afig jedäs Jahr dr berüähmt Alpchäsmärcht. Drna mags d'Hauptschtrass alig sauft öppä afa vermachä, wänn ä so ä Tschupplä Lüüt wott is Tal inä go Chäs räichä. D Muätitalär sind eh ächli urchig, urtümlich und siämta änu liächtli gschtiärät Schwiizer.

Ds Theater kännids wiitumä. Schpilä tüänds älig eh öppä äso volkstümlächi und luschtägi Schtuck und dä muätitalärids dä im fahl fiartig. Äs isch ämal alig äs huärä giggl. Aafah tüänds öppä mitti Oktobär und dä schpilids bis Aafangs Chrischtmonät.

Und drnah gids im Tal innä dä nu ä eeländs langi Höhli: nämli ds Hölloch. Mit 190 km isch äs äini vo dä längschtä Höhlänä uf dr Wält.

A dr Fasnacht - am schmutzigä Dunstig - gönd allig d Maschgäradä mit dr Rott ums Wasser. Mä weiss allig nüd preziis öb allpot ä Maschgärad übertrolät wills äso hähl isch dur d Chilägass abbä, oder eifach us dr läärlöötigä Bsöffni. D Göflä hend etz da au das Mödäli aagfangä as güüsid wänns ä Maschgärad gsed, nah söttids dä vonum Oranschä, Füürstei und anderi Zückerli übercho. A dä chlinärä Göfäli isch dä aber hiänta nümmä äso ghörig gschmuuch wänn öppä ä Maschgärad äs Hautschudälä-Maschgerli aa hed...

Au adr Fasnacht isch alig idr Alpäröslibaar dr legendär Moschtwettbewärb. Det müänd immer zwee gägänand Moscht exnä, und der wo schnäller isch chund ä Rundi wiiter. Moschtkönig 2005: Fredi Heinzer

### [ändere] Übärnämä

Di mäischtä Muätitalär häissid zum Gschlächt: Gwerdär, Bätschät, Suter, Schelbärt odär Heinzär. Drum hend all mindeschtens öppä ä Übärname wiä: z'Bächälärs, z'Baschä, z' Underhösälers, z' Plattäbächlärs, z'Zügnegälärs, z'Predigärs, z'Lunnis, z'Gschpaas, z'Chaschtävogts. Diä Übernämä sind viilfach vo dä Ligäschaftä abgläität abär au vo Tätigkäitä oder vom Uusgseh nachä.

### [ändere] Usdrück oder gläufig Sätz

- Zwifaltära=Schmätterling
- Fazänetli=Nastüechli
- flätt=total
- hüntsch=fest
- Miäs=Hallo

Wän ä Taler meint äs träf ihm nüd ah, dä säid är: "säb trifft mer ez nu medigs nüd ah". Oder wän ä Taler mäint är giäng ez is Wuchäänd, mir söllid au entlich äinisch fürsi machä, dä säid är: "Machid iär oordäli was iär wend, ich gaa ez häi". Wenn ä Taler kä Ziit hed, dä säid är: ich ha ez d`r Momänt gad nüd d`r Wiil. Wän ä Taler meint söllisch äinisch ruäig si, dä säid är: heb äinisch d Schnotzä zuä, du mulaff. Wän ä Taler seit er giäng nu go rauche, denn seit er: Esä, ch gah nu go blakne, näflä oder rauckä. Für ds dettig hends fiartig vil Usdrück.

### [ändere] Handball KTV Muotathal

Dr wichtischt Verein vom Muätithal (mä cha au Thal sägä) isch dr Handball KTV Muätithal. Ds säb isch ä Riigä vom KTV Muotathal. Jetz grad schpilids i dr 1. Liga, wills Färä abgschtigä sind. Voranä hends libärämänt 20 Jahr (eis Jahr Undärbruch i dr erschtä Liga) i dr zweithöchschtä Liga vo dr Schwiiz gspilt. Ds bsundär am KTV Muätital isch das nu niä Schpilär iikauft hend und au ä kä alläräinzigä Schpilär dr Loh hed drbi. I dr erschtä Mannschaft schpilid nur ehemalägi Juniorä odär Schpilär us dr Region.

http://www.handball-ktvm.ch

## [ändere] Weblinks

- Offizielli Website vu dr Gmeind Muätital
- Website zuer Hölloch-Forschig
- Webcam Muätital
- Webseite Muätital

| Sälle Artikel oder Abschnitt brucht e Yberarbeitig un sott dorum durgluegt werre. Nächers isch uf dr Diskussionssite agäbe. Hilf bitte mit, ihn z'verbessere un entfern aschliessend die Markierig.

Vun "http://als.wikipedia.org../../../m/u/o/Muotathal.html"

Kategorie: Wikipedia durchgucke | Ort (Kanton Schwyz)

##### Views

- Artikel
- Diskussion
- Itzigi Version

##### Mitarbeit

- Wikipedia-Portal
- Artikel wo fähle
- Letschti Änderige

##### Hilf

- Froge?
- Stammtisch
- Finanzielli Hilf

##### Suech

##### Anderi Sprooche

- Deutsch
- English
- Español
- Français
- Italiano
- Lumbaart
- Nederlands
- Português
- Русский